খড়গপুর আইআইটিতে ফের উদ্ধার পড়ুয়ার ঝুলন্ত দেহ!

ওয়েব ডেস্ক : খড়গপুর আইআইটিতে (Kharagpur IIT) ফের অস্বাভাবিক মৃত্যু! এবার আম্বেদকর হল থেকে উদ্ধার হল এক গবেষক পড়ুয়ার (Student) ঝুলন্ত দেহ। জানা গিয়েছে, শনিবার দুপুরে এই দেহ উদ্ধার করে খড়গপুর টাউন থানার অধীন হিজলি ফাঁড়ির পুলিশ। দু’মাসের ব্যবধানে খড়গপুর আইআইটিতে ফের মৃত্যুর ঘটনায় চাঞ্চল্য ছড়িয়েছে। নিরাপত্তা নিয়েও প্রশ্ন উঠেছে।

পুলিশ সূত্রে খবর, মৃত ওই গবেষক পড়ুয়ার নাম হর্ষকুমার পাণ্ডে। তিনি আদতে ঝাড়খণ্ডের বাসিন্দা। তবে কীভাবে এমন ঘটনা ঘটল তা নিয়ে কিছু জানা যায়নি। এর নেপথ্যে কী কারণ রয়েছে তা নিয়ে ইতিমধ্যে তদন্ত শুরু করেছে পুলিশ। এ নিয়ে চলতি বছরেই খড়গপুর আইআইটিতে (Kharagpur IIT) মোট ৬ জনের অস্বাভাবিক মৃত্যু হল।

আরও খবর : পাঁশকুড়ায় জাতীয় মহিলা কমিশন, কথা বললেন হাসপাতাল সুপারের সঙ্গে

এই ৬ জনের মধ্যে পাঁচ জনেরই ঝুলন্ত মৃতদেহ (Death) উদ্ধার করা হয়। আর একজনের গত ২১ জুলাই গলায় ওষুধ আটকে মৃত্যু হয়েছিল। তিনি ছিলেন ইলেকট্রিক্যাল ইঞ্জিনিয়ারিং-এর দ্বিতীয় বর্ষের ছাত্র চন্দ্রদীপ পাওয়ার। তিনি ছিলেন মদ্যপ্রদেশের ছিন্দওয়াড়ার বাসিন্দা। তার পরেই শনিবার আম্বেদকর হল থেকে উদ্ধার হল এক পড়ুয়া গবেষকের মৃতদেহ। এ নিয়েই প্রশ্ন উঠছে, এমন পর পর মৃত্যুর কারণ কী?

প্রসঙ্গত, গত জানুয়ারি মাসে শোয়ান মালিক নামে এক পড়ুয়ার মৃত্যু হয়েছিল। মার্চ মাসে মৃত্যু হয়েছিল মহম্মদ আসিফ কামার নামে এক পড়ুয়ার। এর পরেই এপ্রিল মাসে মৃত্যু হয়েছিল ওনিকেত ওয়ালকর নাম এক পড়ুয়ার। এর পর গত ১৮ জুলাই রিজেন্ট পার্কের বাসিন্দা তথা মেকানিক্যাল ইঞ্জিনিয়ারিংয়ের চতুর্থ বর্ষের ছাত্র ঋতম মণ্ডলের ঝুলন্ত দেহ উদ্ধার হয়েছিল। তার পরেই ২০ সেপ্টেম্বর উদ্ধার হল আরও এক পড়ুয়ার মৃতদেহ।

দেখুন অন্য খবর :